Söngur , gleði og gaman - bræður og systur saman MGI ritar þann 9. desember 2019 Föstudaginn 6. desember síðastliðinn komu Mímisbræður og systur saman til Jólagleði og samverustundar . Húsið opnaði kl. 18 og töfruðu br . Jónas Þórir og br . Bjarni Sveinbjarnarson fram ljúfa tóna og gestir hristu sig saman fyrir fund . Á slaginu kl. 19 hófst hátíðarstund í Jóhannesarsalnum . Alls voru samankomin ríflega 120 bræður og systur . Helga Magnúsdóttir sópransöngkona flutti tónlist við undirleik söngstjóra stúkunnar br . Kára Allanssonar . Jólahugvekja , ritningarlestur og fleira gladdi gesti og að afloknu hátíðarhaldi í Jóhannesarsal voru leikar færðir yfir í borðsal . Glæsilega dekkuð borð biðu gestanna og voru matföng ekki af verri endanum . Dýrindis jólatvenna sem samanstóð af knassandi purusteik og dúnmjúkri kalkúnabringu í bland við sykruð jarðepli , viðhafnarkalkúnafyllingu og fleira sem br . Reynir Magnússon matreiðslumeistari sá um að hantera og útbúa . Í dessert var svo hinn sígildi , danski “ Risalamande ” sem lauk með hefðbundinni möndlugjöf . Það er alltaf hátíðarbragur yfir borðhaldi um aðventu . Gleðin var allsráðandi , hlátur og kátína og konungleg skemmtun . Það styttist nú óðum til jóla og því kærkomin kvöldstund í þeim aðdraganda . Frumraun þessi tókst sannarlega vel til og mun eflaust festa sig í sessi hjá okkur um ókomin ár . Við Mímisbræður eigum eftir að funda á III ° og þvínæst höldum við okkar árlega Jólafund þann 16. desember n.k . Eru allir bræður sem hafa stig til hvattir að koma saman á III ° og svo hittumst við á Jólafundinum góða þar á eftir .